CELEX: 32010D0256
Language: sk
Date: 2010-04-30 00:00:00
Title: 2010/256/: Rozhodnutie Komisie z  30. apríla 2010 , ktorým sa mení a dopĺňa rozhodnutie 92/216/EHS, pokiaľ ide o zoznam koordinačných orgánov v súvislosti so súťažami domácich nepárnokopytníkov equidae [oznámené pod číslom K(2010) 2630] (Text s významom pre EHP)

5.5.2010   
            
            
               SK
            
            
               Úradný vestník Európskej únie
            
            
               L 112/8
            
         ROZHODNUTIE KOMISIE
   z 30. apríla 2010,
   ktorým sa mení a dopĺňa rozhodnutie 92/216/EHS, pokiaľ ide o zoznam koordinačných orgánov v súvislosti so súťažami domácich nepárnokopytníkov equidae
   
   [oznámené pod číslom K(2010) 2630]
   (Text s významom pre EHP)
   (2010/256/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 90/428/EHS z 26. júna 1990 o obchode so zvieratami čeľade koňovitých equidae určených na pretekanie a stanovenie podmienok na účasť na pretekoch (1), a najmä na jej článok 4 ods. 3,
   keďže:
   
               (1)
            
            
               V smernici 90/428/EHS sa uvádzajú podmienky obchodovania s equidae určenými na pretekanie a podmienky ich účasti na pretekoch. V jej článku 4 ods. 2 sa stanovuje najmä možnosť, aby si členské štáty prostredníctvom oficiálne schválených alebo uznaných orgánov rezervovali na tento účel isté percento z peňažných cien alebo ziskov, ktoré môžu plynúť z určitých pretekov alebo typov pretekov uvedených v danom článku, na ochranu, rozvoj a skvalitnenie šľachtenia.
            
         
               (2)
            
            
               V súlade s článkom 1 ods. 2 rozhodnutia Komisie 92/216/EHS z 26. marca 1992 o zhromažďovaní údajov týkajúcich sa súťaží domácich nepárnokopytníkov equidae uvedených v článku 4 ods. 2 smernice Rady 90/428/EHS (2) majú členské štáty oznámiť Komisii názov a adresu koordinačného orgánu vymenovaného na účely zhromažďovania potrebných údajov, ktoré sa týkajú súťaží a rozdeľovania finančných prostriedkov stanovených v článku 4 ods. 2 smernice 90/428/ES, aby ich Komisia zverejnila.
            
         
               (3)
            
            
               Smernicou Rady 2008/73/EC z 15. júla 2008, ktorou sa zjednodušujú postupy zostavovania zoznamov a uverejňovania informácií vo veterinárnej a zootechnickej oblasti (3), sa okrem iného zmenil a doplnil článok 4 ods. 2 smernice 90/428/EHS tým, že sa povinnosť poskytovať informácie, ktoré sa získali v rámci ich zodpovednosti, zverila členským štátom.
            
         
               (4)
            
            
               V súlade s článkom 4 ods. 2 smernice 90/428/EHS je teraz zodpovednosťou každého členského štátu, aby informoval iné členské štáty a verejnosť o využití možností stanovených v článku 4 ods. 2 prvej zarážke uvedenej smernice a o kritériách na rozdelenie prostriedkov stanovených v článku 4 ods. 2 druhej zarážke.
            
         
               (5)
            
            
               Podobne ako aj v iných oblastiach práva Európskej únie, kde sa smernicou 2008/73/ES zaviedli postupy informovania prostredníctvom internetu, sa považuje za potrebné, aby Komisia pomáhala členským štátom a verejnosti pri prístupe k takýmto informáciám vytvorením webovej stránky, na ktorú členské štáty umiestnia odkaz na svoju vnútroštátnu webovú stránku.
            
         
               (6)
            
            
               Členské štáty by mali mať dostatok času na zriadenie svojich vnútroštátnych webových stránok. Zmeny a doplnenia zavedené týmto rozhodnutím by sa preto mali uplatňovať od 1. mája 2010.
            
         
               (7)
            
            
               Rozhodnutie 92/216/EHS by sa preto malo zodpovedajúcim spôsobom zmeniť a doplniť.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre zootechniku,
            
         PRIJALA TOTO ROZHODNUTIE:
   Článok 1
   V článku 1 smernice 92/216/EHS sa odsek 2 mení a dopĺňa takto:
   
      „2.   Každý členský štát umiestni na webovú stránku prístupnú Komisii, iným členským štátom a verejnosti názov a adresu koordinačného orgánu vymenovaného podľa odseku 1.
      3.   S cieľom pomáhať členským štátom pri sprístupňovaní uvedených informácií Komisia vytvorí webovú stránku, na ktorú v súlade s odsekom 2 členské štáty umiestnia odkaz na svoje internetové stránky.
      Členské štáty oznámia tieto odkazy Komisii najneskôr do 30. apríla 2010.“
   
   Článok 2
   Toto rozhodnutie sa uplatňuje od 1. mája 2010.
   Článok 3
   Toto rozhodnutie je určené členským štátom.
   
      V Bruseli 30. apríla 2010
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 224, 18.8.1990, s. 60.
   
      (2)  Ú. v. ES L 104, 22.4.1992, s. 77.
   
      (3)  Ú. v. EÚ L 219, 14.8.2008, s. 40.